गांववालों ने डकैत समझकर घेरा, फायरिंग और गाड़ी में तोड़फोड़ की
गाड़ी में की तोड़फोड़, नेशनल पार्क के बाहर घूम रही मादा चीता आशा को ट्रैक कर रहे थे
कूनो नेशनल पार्क में मादा चीता आशा की ट्रैकिंग में लगी टीम को ग्रामीणों ने डकैत समझकर पीट दिया। ग्रामीणों ने टीम को वहां से भगाने के लिए पहले फायरिंग की। जब वे नहीं भागे तो उन्हें घेरकर हमला कर दिया। कर्मचारियों से मारपीट की, साथ ही उनकी गाड़ी में तोड़फोड़ भी की। ट्रैकिंग टीम की शिकायत पर पुलिस ने 15 अज्ञात हमलावरों के खिलाफ केस दर्ज किया है।
घटना शुक्रवार सुबह शिवपुरी के पोहरी थाना क्षेत्र के बूड़ाखेड़ा गांव की है। दरअसल, कूनो नेशनल पार्क में लाई गई मादा चीता आशा लंबे समय से पार्क क्षेत्र से बाहर घूम रही है। उसकी निगरानी के लिए पार्क प्रबंधन ने एक टीम बनाई है जो 24 घंटे उसे ट्रैक करने में लगी हुई है। गुरुवार रात उसकी लोकेशन बूड़ाखेड़ा गांव में मिली। इस पर टीम वहां पहुंची थी।
रातभर मादा चीता तालाब किनारे ही बैठी रही थी
ट्रैकिंग टीम के सदस्य राजेश गोरख (48) ने बताया कि हमें मादा चीता आशा की लोकेशन बूड़ाखेड़ा गांव के तालाब के पास मिली थी। गुरुवार रात एक बजे हम ट्रैकिंग डिवाइस से उसे ट्रैक करते हुए तालाब किनारे पहुंचे थे। सारी रात मादा चीता आशा तालाब किनारे ही बैठी रही। इसी कारण मैं और मेरी टीम के सदस्य चीता से 500 मीटर की दूरी बना कर बैठ गए।
रात 3 बजे के बाद आंधी-पानी शुरू हो गया, इस कारण मैं, पवन अग्रवाल, ट्रैकर विकेश गुर्जर और ड्राइवर हुकुन यादव गाड़ी में आकर बैठ गए। कुछ समय बीतने के बाद हम मादा चीता की लोकेशन चेक करने के लिए गाड़ी से नीचे उतरे। हम डिवाइस के जरिए लोकेशन चेक करने में जुट गए।
अचानक हवाई फायर हुआ, ग्रामीणों ने हमें घेर लिया
सुबह करीब 4 बजे एक हवाई फायर की आवाज सुनाई दी। हम कुछ समझ पाते इससे पहले ही 10 से 15 टॉर्च की रोशनी हमें दिखाई दीं। पलक झपकते ही 10 से 15 लोग हमारी गाड़ी के पास पहुंच गए और हमें घेर लिया। हमने ट्रैकिंग डिवाइस दिखाकर ग्रामीणों को बताया की हम मादा चीता की ट्रैकिंग के लिए आए हैं।
उनसे कहा कि चीता की लोकेशन पास में ही मिली थी, इसी कारण यहां रुके हुए हैं। हालांकि ग्रामीणों ने हमारी एक नहीं सुनी और हमला बोल दिया। ट्रैकिंग टीम के 3 सदस्यों के साथ मारपीट की गई। इतना ही नहीं सरकारी जीप में भी तोड़फोड़ की गई।
डीएफओ ने कहा- टीम से मारपीट की
कूनो नेशनल पार्क के डीएफओ प्रकाश वर्मा ने कहा कि इस घटना की शिकायत पोहरी थाने में दर्ज करा दी गई है। इधर, ग्रामीणों का कहना है कि रात के अंधेरे में ट्रैकिंग टीम के सदस्य उन्हें चोर और डकैत लगे। वे आर्मी जैसी ड्रेस पहने हुए थे। पूछने पर भी उन्होंने कोई जवाब नहीं दिया था, इसी के चलते गलतफहमी हो गई।
एसडीओपी बोले- अंधेरे की वजह से आरोपियों की पहचान नहीं हुई
पोहरी एसडीओपी मनीष यादव का कहना है कि ट्रैकिंग टीम की शिकायत पर अज्ञात 15 हमलावरों पर केस दर्ज कर किया गया है। हमला अंधेरे में हुआ ऐसे मेंआरोपियों की पहचान नहीं हो सकी है। पुलिस ग्रामीणों से पूछताछ कर रही है। जैसे ही नाम सामने आएंगे, उनके खिलाफ कार्रवाई की जाएगी। इस हमले में एक वनरक्षक ज्यादा घायल हुआ है, जिसका मेडिकल कराया गया है।